邛州賞豐亭
作者：文同
朝代：宋

paragraphs: 人之創亭意，大率繇己便。
夫何我公者，所作異他見。
臨邛郡東北，井井畫群甸。
其民喜施力，無歲不登衍。
公因到城上，有此多稼羨。
而云彼嘉穀，誠我民所擅。
如其每用此，豈不鄉土戀。
伊我牧其衆，胡爾懼流轉。
遂茲謀棟宇，顯顯向一面。
題爲賞豐字，義不止營繕。
常時命僚侶，于時歌管薦。
高談詫上瑞，衮衮莫之倦。
擎酒揖大野，指顧一欣忭。
田夫各相語，我輩誰曰賤。
太守亦爲我，今日又張讌。